Prěni kónc tydźenja w małym róžku je Sportowe towarstwo 1922 Radwor swój 2. halowy turněr za koparski dorost wuhotowało. Hižo pjatk wječor wubědźowachu so mustwa młodźiny A, hdźež doby cyłk SZ Bukecy/Kubšicy. Druhe městno wobsadźi zastupnistwo z Obercunnersdorfa/Lawaldy a třeće hosćićel HZ Radwor/Wulka Dubrawa. Sobotu dopołdnja móžachu ći najmłódši hrajerjo pokazać, što hižo zamóža. W młodźinje F je šěsć mustwow za bulom honiło, a dobyło je Hrajne zjednoćenstwo Minakał/Wulka Dubrawa. Slěbornu medalju dósta Póst Germania Budyšin a bronzowu jeho rezerwa. Mato Wawrik bě najlěpši wrotar a Johana Wjeselic najwustojniša hrajerka. Popołdnju hraješe potom młodźina C. ST 1922 Radwor wubědźi sej 1. městno, ST Hnašecy-Dobruša druhe a ST Marijina hwězda Pančicy-Kukow 3. městno. Wot 19 do 23 hodź. nastupichu koparjo młodźiny B. Tež tu přesadźichu so domjacy z 18 dypkami. Na dalšimaj městnomaj slědowaštej ST Horni kraj a ST Wulka Dubrawa.
szl_Latn